SL Uradni list Evropske unije C 92/43

Tožba, vložena 22. februarja 2008 – Centre de coordination Carrefour proti Komisiji

(Zadeva T-94/08)

(2008/C 92/86)

Jezik postopka: francoščina

Stranke

Tožeča stranka: Centre de coordination Carrefour SNC (Bruselj, Belgija) (zastopnika: X. Clarebout in K. Platteau, odvetnika)

Tožena stranka: Komisija Evropskih skupnosti

Predlogi tožeče stranke

— Izpodbijana odločba naj se razglasi za nično, ker ne določa prehodnega obdobja, ki se ga zahteva na podlagi sodbe Forum 187 (1);

— Komisiji naj se naloži plačilo stroškov.

Tožbeni razlogi in bistvene trditve

Komisija je z Odločbo 2003/755/ES z dne 17. februarja 2003 razglasila shemo pomoči, ki jo je Belgija namenila centrom za usklajevanje s sedežem v Belgiji (2), za nezdružljivo z notranjim trgom. Ta odločba je bila s sodbo Sodišča z dne 22. junija 2006 (3) (v nadaljevanju: sodba Belgija in Forum 187 proti Komisiji) razglašena za nično, ker v njej niso bili predvideni začasni ukrepi glede centrov za usklajevanje, katerih prošnja za dodelitev zadevne pomoči na dan vročitve izpodbijane odločbe še ni bila rešena oziroma katerih potrditev se je iztekla sočasno ali malo po vročitvi te odločbe. Tožeča stranka iz obravnavane tožbe je bila članica centrov za usklajevanje, za katere so veljale zadevne določbe iz sodbe.

Komisija je 13. novembra 2007 sprejela novo odločbo C(2007) 5416 konč., s katero je spremenila odločbo 2003/757/ES, s tem ko je razglasila belgijski zakon, ki je bil sprejet na podlagi sodbe v zadevi Belgija in Forum 187 proti Komisiji ter je omogočal podaljšanje prehodnega obdobja, v katerem bi lahko bili centri omenjeni v tej sodbi do konca leta 2010 upravičeni do sheme pomoči, kot nezdružljiv z notranjim trgom. Odločba C(2007) 5416 konč. je poleg tega določila, da se to obdobje izteče 31. decembra 2005. V okviru zadevne tožbe je obravnavana izpodbijana odločba.

V utemeljitev svoje tožbe je tožeča stranka navedla tri tožbene razloge.

Primarno trdi, da je izpodbijana odločba kršila načelo enakosti in ni izpolnila obveznosti Komisije o izvajanju ukrepov iz sodbe Belgija in Forum 187 proti Komisiji, s tem ko ni odpravila neenakosti omenjenih v tej sodbi, v delu, ko je bilo prehodno obdobje, ki je veljalo za tožečo stranko, veliko krajše kot tisto, ki je veljalo po navedbah Sodišča za centre v podobnem položaju. Tožeča stranka trdi, da bi moralo zanjo veljati prehodno obdobje, ki bi poteklo 31. decembra 2010.

Podredno tožeča stranka navaja tožbeni razlog, ki izhaja iz kršitve načela pravne varnosti in zaupanja v pravo, ker je izpodbijana odločba omejila iztek prehodnega obdobja na 31. december 2005, kar je povzročilo retroaktivne učinke in se zato tožeča stranka ni mogla pravočasno pripraviti na spremembo sheme pred tem datumom. Na podlagi tega in podredno tožeča stranka navaja, da je upravičena do predhodnega obdobja, ki ne bi poteklo pred 31. decembrom 2009.

Podpodreno tožeča stranka navaja tožbeni razlog, ki izhaja iz kršitve načela enakosti, ker jo izpodbijana odločba obravnava drugače kot štiri centre za usklajevanje, ki so bili v trenutku, ko je veljala prva odločba 2003/757/ES, v podobnem položaju, vendar so pridobili obnovitev njihove potrditve za nedoločen čas. Na podlagi tega tožbenega razloga in še bolj podredno tožeča stranka trdi, da je bila upravičena do predhodnega obdobja, ki ne bi poteklo pred 31. decembrom 2006.

(1) Sodba Sodišča z dne 22. junija 2006 v združenih zadevah Belgija in Forum 187 proti Komisiji (C-182/03 in C-217/03), ZOdl., str. 5479.

(2) UL L 282, str. 25, popravljena različica v UL L 285, 2003, str. 52.

(3) Glej opombo št. 1.